Performancekunstneren Michael Richardt kan efterhånden skimte enden på sin 13 dage lange performance NAVLESTRENG. For 11 dage siden - den 25. oktober klokken 16 - påbegyndte Michael Richardt NAVLESTRENG, der er en vandring på en 400 meter lang lyserød streg på gulvet i Aalborg Universitets Create-bygning på havnefronten i Aalborg. En vandring, der kan give mindelser om Sisyfos, der for evigt var dømt til at rulle en sten op ad en bjergside. Når Michael Richardt har vandret de 400 meter rundt i bygningen, vender han nemlig blot om, og gør det igen. Kort før NAVLESTRENG tog sin begyndelse udtalte MIchael Richardt til TV2 Nord, at det ville blive en hård omgang. - Og efter et par dage mister jeg tidsfornemmelsen, sagde Michael Richardt. Nu - 11 dage senere - er Michael Richardt hårdt spændt for. Han har forbudt sig selv at tale, mens han udfører værket, så det er hans mor, Malou Abrahamsen, der hver dag har været inde hos Michael Richardt, der må fortælle om kunstnerens tilstand. - Det går godt, men jeg kan godt se, at det lakker mod enden. Jeg kan se, at hans energi er ved at være opbrugt. Men han er så tæt på målet nu, så det skal gennemføres det her. NAVLESTRENG slutter 7. november klokken 16 - præcis 13 døgn efter den startede.
Om to døgn afslutter kunstneren Michael Richardt sin 13 dage lange performance, hvor han går på en lyserød streg.